กระทรวงการต่างประเทศ ชี้แจงเพิ่มเติมกรณีการจัดส่งบัตรเลือกตั้งนอกราชอาณาจักรจากประเทศนิวซีแลนด์ล่าช้า ระบุ มาจากปัญหาการขนส่ง และมีการหารือร่วม 3 หน่วยงานในการแก้ปัญหาแล้ว พร้อมแสดงความเสียใจต่อเหตุที่เกิดขึ้น
นางสาวบุษฎี สันติพิทักษ์ โฆษกกระทรวงการต่างประเทศ และอธิบดีกรมสารนิเทศ ชี้แจงเพิ่มเติมกรณีการจัดส่งบัตรเลือกตั้งนอกราชอาณาจักรจากประเทศนิวซีแลนด์ล่าช้ากว่ากำหนด โดยกระทรวงการต่างประเทศ แสดงความเสียใจอย่างยิ่งต่อเหตุการณ์ที่เกิดขึ้น เนื่องจาก ทางกระทรวงฯ ให้ความสำคัญอย่างสูงสำหรับการจัดการเลือกตั้งนอกราชอาณาจักร เพื่อให้คนไทยในต่างแดน สามารถมีส่วนร่วมในกระบวนการประชาธิปไตยได้อย่างกว้างขวางมากที่สุด         พร้อมระบุว่า ในการรับมอบและจัดส่งบัตรเลือกตั้งนอกราชอาณาจักรที่ลงคะแนนแล้ว จากสถานเอกอัครราชทูตและสถานกงสุลใหญ่ของไทยในต่างประเทศมายังประเทศไทย สำนักงานคณะกรรมการการเลือกตั้ง หรือ กกต. กระทรวงการต่างประเทศ และบริษัท ไปรษณีย์ไทย จำกัด ร่วมกำหนดระยะเวลารับมอบถุงเมล์การทูตพิเศษที่บรรจุบัตรเลือกตั้งที่ลงคะแนนแล้ว ให้ถึงที่ทำการบริษัทไปรษณีย์ไทย จำกัด และเที่ยวสุดท้ายออกจากที่ทำการบริษัทไปรษณีย์ไทยฯ ภายในวันที่ 23 มีนาคม เวลา 20.00 น. เนื่องจาก ต้องมีการคัดแยกบัตรเลือกตั้งเป็นรายเขตและรายจังหวัด การจัดส่งบัตรเลือกตั้งไปยังสถานที่นับคะแนนทั่วประเทศโดยรถขนส่งของบริษัท ไปรษณีย์ไทยฯ         ส่วนปัญหาการจัดส่งบัตรเลือกตั้งนอกราชอาณาจักรจากประเทศนิวซีแลนด์ หลังจากสถานเอกอัครราชทูต ณ กรุงเวลลิงตัน ได้จัดส่งถุงเมล์การทูตพิเศษบรรจุบัตรเลือกตั้ง โดยสายการบินไทย ซึ่งมีกำหนดถึงประเทศไทยในเวลา 20.50 น. ของวันที่ 23 มีนาคม ซึ่งโดยที่เวลาดังกล่าว เกิดจากเวลากำหนดร่วมกัน กระทรวงการต่างประเทศ จึงได้หารือกับ กกต. และบริษัทไปรษณีย์ไทยฯ และได้รับแจ้งเป็นการภายในจากทั้งสองหน่วยงานว่า ไม่สามารถจัดส่งบัตรเลือกตั้งจากประเทศนิวซีแลนด์ได้ เนื่องจาก ระยะเวลาดำเนินการไม่เพียงพอต่อการจัดส่งบัตรไปยังสถานที่นับคะแนนเลือกตั้งได้ทันตามเวลาที่ได้กำหนดร่วมกันไว้         กระทรวงการต่างประเทศ จึงยังไม่ได้ไปรับถุงเมล์พิเศษดังกล่าว อีกทั้ง เห็นร่วมกันว่าการเก็บรักษาถุงเมล์พิเศษไว้ในคลังสินค้าของบริษัทการบินไทยฯ มีความปลอดภัยกว่า และในวันที่ 24 มีนาคม กระทรวงการต่างประเทศ ได้ไปรับถุงเมล์พิเศษบัตรเลือกตั้งจากประเทศนิวซีแลนด์ที่คลังสินค้าของบริษัท การบินไทยฯ และได้ส่งมอบให้กับสำนักงานคณะกรรมการการเลือกตั้งในวันที่ 25 มีนาคม เพื่อดำเนินการในส่วนที่เกี่ยวข้องต่อไป